Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2004/C 88/04)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN (x) SMM ( )

Asiakirjan kansallisen numero: 112/02

1. Jäsenvaltion toimivaltainen viranomainen Nimi: Instituto de Desenvolvimento Rural e Hidráulica

Osoite: Av. Afonso Costa, n.o 3, P-1949-002 Lisboa

Puhelin (351) 218 44 22 00

Faksi (351) 218 44 23 16

2. Hakijaryhmittymä 2.1 Nimi: ESTRELACOOP - Cooperativa de Produtores de Queijo Serra da Estrela, CRL

2.2 Osoite: Rua Miguel Bombarda, n.o 20, P-6360 Celorico da Beira

Puhelin (351) 271 74 13 21

Faksi (351) 271 74 33 21

2.3 Kokoonpano: Tuottaja/jalostaja (x) muu ( )

3. Tuotelaji: Luokka 1.4 - Muut eläinperäiset tuotteet (maitotuotteet)

4. Tavaraerittely (tiivistelmä 4 artiklan 2 kohdan edellytyksistä)

4.1 Nimi: "Requeijão Serra da Estrela"

4.2 Kuvaus: Serra da Estrela -tuorejuusto saadaan saostamalla lämpökäsittelyn avulla Serra da Estrela -juuston (SAN) valmistuksessa syntyneen heran sisältämiä valkuaisaineita. Heraan voidaan lisätä käsittelemätöntä lampaanmaitoa, joka on peräisin Bordaleira Serra da Estrela- tai Churra Mondegueira -rotuihin kuluvista lampaista, vettä ja joissakin asianmukaisesti hyväksytyissä erityistapauksissa myös Serrana-rodun Serrana- tai Jarmelista-tyyppeihin kuuluvan vuohen maitoa. Väriltään valkoinen tuorejuusto on kermamaista tai hieman rakeista, pehmeää ja yhtenäistä. Muoto vastaa säilytysastian muotoa (yleensä matala epäsäännöllinen lieriön muoto), ja yksittäisen tuotteen paino on 150-400 grammaa. Rakenne on kiinteä, yhtenäisen kermainen, ja leikkauspinta on tasainen ja väriltään valkoinen. Maku ja aromi ovat miellyttävän suussasulavia. Tuotteen kemiallisista ominaisuuksista mainittakoon, että sen kosteuspitoisuus on 55-60 prosenttia, valkuaisainepitoisuus 19-20 prosenttia, rasvapitoisuus 18-20 prosenttia ja tuhkapitoisuus (kivennäisaineet) 1-1,5 prosenttia. Perinteisesti tuote tarjottiin myyntiin kaalinlehdelle asetettuna, ja se oli nautittava ennen lehden nahistumista. Ottaen huomioon voimassa olevat hygieniasäännöt ja koska kyseessä on hyvin helposti pilaantuva ja mikrobiologisesti herkkä tuote, se pakataan nykyisin alkuperäalueella asianmukaisesta vaarattomasta, sisältöön reagoimattomasta materiaalista (kuultopaperista) valmistettuun kääreeseen.

4.3 Maantieteellinen alue: Kun otetaan huomioon alueen maaperä ja ilmasto-olosuhteet sekä raaka-aineen tuotantoon ja tuotteen valmistukseen liittyvä osaaminen, paikalliset luotettavat ja vakiintuneet menetelmät sekä se, että on kyseessä tuote, joka on saatu jalostamalla suojatulla alkuperänimityksellä varustettua Serra da Estrela -juustoa, Serra da Estrela -tuorejuuston raaka-aineena käytetyn maidon ja heran tuotanto sekä itse tuotteen valmistus ja pakkaaminen tapahtuvat samalla maantieteellisellä alueella kuin edellä mainitun juuston valmistus, ja alue käsittää siten luonnollisesti seuraavat kunnat: Carregal do Sal, Celorico da Beira, Fornos de Algodres, Gouveia, Mangualde, Manteigas, Nelas, Oliveira do Hospital, Penalva do Castelo ja Seia, Carapiton, Cortiçadan, Dornelasin, Eiradon, Forninhosin, Pena Verden ja Valverden taajamat Aguiar da Beiran kunnassa, Ancerizin, Barril do Alvan, Cerdeiran, Cojan, Pomaresin ja Vila Cova do Alvan taajamat Arganilin kunnassa, Aldeia de Carvalhon, Cortes do Meion, Eradan, Paulin, Sarzedon, Unhais da Serran ja Verdelhosin taajamat Covilhãn kunnassa, Aldeia Viçosan, Corujeiran, Cavadouden, Faian, Famalicãon, Fernão Joanesin, Maçainhas de Baixon, Meiosin, Mizarelan, Pêro Soaresin, Porto da Carnen, São Vicenten, Sén, Seixo Amarelon, Vale Amoreiran, Trintan, Vale de Estrelasin, Valhelhasin, Videmonten, Vila Cortez do Mondegon ja Vila Soeiron taajamat Guardan kunnassa, Midõesin, Póvoa de Midõesin ja Vila Nova de Oliveirinhan taajamat Tábuan kunnassa, Canas de Santa Marian, Ferreirós do Dãon, Lageosa Tondan, Lobão da Beiran, Molelosin, Mosteiro de Fráguasin, Nadufen, Parada de Gontan, Sabugosan, São Miguel de Outeiron ja Tondelan taajamat Tondelan kunnassa, Aldeia Novan, Carnicãesin, Feitalin, Fiãesin, Frechesin, Santa Marian, São Pedron, Tamanhosin, Torresin, Vila Franca das Navesin ja Vilaresin taajamat Trancoson kunnassa sekä Fragoselan, Povoliden, São João de Lourosan ja Loureiro de Silgueirosin taajamat Viseun kunnassa.

4.4 Alkuperätodisteet: Lampaan- ja vuohenmaito saadaan tiloilta, joiden on sijaittava maantieteellisellä alueella ja joihin sovelletaan valvontajärjestelmää. Paikallista rotua olevien lampaiden ja vuohien laumoja valvotaan myös erityisesti rodun, rehun, kasvatusmenetelmän, terveydentilan ja lypsämisen osalta. Valmistamojen on sijaittava sillä maantieteellisellä alueella, jolla Serra da Estrela -juusto tuotetaan, jalostetaan ja pakataan. Kaikista tuotantovaiheista (lammasrotujen valinta, kasvatusmenetelmä, maidon kuljetus, Serra da Estrela -juuston valmistus, heran keruu, muiden raaka-aineiden lisääminen ja tuorejuuston valmistaminen, pakkaaminen ja pakkausmerkintöjen tekeminen) pidetään asianmukaisesti kirjaa, ja yksityinen valvonta- ja varmennuslaitos tekee niiden osalta tarkastuksia. Serra da Estrela -tuorejuuston koko ketju voidaan jäljittää jokaisesta kaupan pitämisen vaiheesta aina maatilalle, jolla maito on saatu.

4.5 Viljelymenetelmä/Valmistusmenetelmä: Serra da Estrela -tuorejuusto valmistetaan Serra da Estrela -juuston (SAN) valmistuksessa syntyneestä herasta. Hera saadaan juustoaineesta valuttamalla, minkä jälkeen se suodatetaan. Jos juuston valmistuksessa maitoon on lisätty suolaa, heraan lisätään 10-20 % vettä tuorejuustomassan maun pehmentämiseksi. Tämän jälkeen sitä lämmitetään hitaasti lämpölähteen päällä sekoittaen koko ajan yhteen suuntaan, kunnes lämpötila on 82 °C. Joissakin juustoloissa tässä vaiheessa lisätään lampaanmaitoa enintään 18 prosenttia heran määrästä. Muutamat tuottajat lisäävät myös hieman Serrana-rotuun (Serrana- ja Jarmelista-tyypit) kuuluvan vuohen maitoa. Tällaiselle menettelylle on oltava tuottajaorganisaation nimenomainen lupa, ja siitä on oltava maininta tuotteen pakkausmerkinnöissä. Kun sekoittaminen lopetetaan, lämpötila nousee muutamassa minuutissa 96 °C:een, jolloin proteiinit (laktalbumiini ja laktoglobuliini) saostuvat juustomassarakeiksi. Rakeet kerätään siivilän tai kauhan avulla. Perinteisesti ne valutettiin ohuista kastanjapuusuikaleista valmistetuissa pienissä koreissa (açafates). Tämän jälkeen tuorejuusto oli valmista nautittavaksi. Nykyään juustomassarakeet kerätään perinteisen muotoiseen astiaan, joka on valmistettu vaarattomasta, sisältöön reagoimattomasta materiaalista. Valutuksen jälkeen tuorejuusto pakataan välittömästi kuultopaperiin, kuten kohdassa 4.2 kerrotaan.

Serra da Estrela -tuorejuusto on pakattava alkuperäpaikassa eli juustolassa, jossa se on valmistettu, jotta:

- tuotteen tyypilliset ominaisuudet säilyisivät ja sen autenttisuus ja laatu voitaisiin taata, sillä Serra da Estrela -tuorejuusto on helposti pilaantuva ja mikrobiologisesti herkkä tuote. Kaikenlainen käsittely heikentää sen mikrobiologisia ja aistinvaraisia ominaisuuksia. Suojakääreestä poistettu tuote kuivuu helposti ja muuttuu kuivaksi ja hauraaksi kellertäväksi massaksi. Toisaalta alkuperäinen pakkaus estää Serra da Estrela -tuorejuuston sekoittamisen muihin, heikompilaatuisiin tuorejuustoihin;

- voidaan taata tuotteen jäljitettävyys ja valvonnan tehokkuus: Serra da Estrela -tuorejuusto pakataan alkuperäiseen pakkaukseen huolella siten, että pakkauksen molemmat päät suljetaan varmennusmerkillä. Tällaista pakkausta ei voi rikkoa ja korvata sen sisältöä ilman, että kuluttaja huomaa sen. Lisäksi numeroitu varmennusmerkki on olennainen osa tuotteen täydellistä jäljitettävyysketjua.

4.6 Yhteys maantieteelliseen alkuperään: Maatalous ja karjankasvatus ovat ammoisista ajoista olleet tärkeitä elinkeinoja Serra da Estrelan alueeseen kuuluvissa kunnissa. Sekä lihan että maidon tuotantoon tarkoitettujen lampaiden kasvatus on maanviljelijöille ja muulle väestölle merkittävä toimeentulon lisälähde. Tämän toiminnan ansiosta voidaan valmistaa alueen taloutta täydentäviä, samoista lähteistä saatavia mutta kuitenkin erillisiä tuotteita, joita ovat Borrego Serra da Estrela - SAN (lammas), Queijo Serra da Estrela - SAN (juusto) ja Requeijão Serra da Estrela (alkuperänimityksellä varustettu tuorejuusto). Todisteita juuston ja tuorejuuston valmistuksesta ja kulutuksesta Montes Hermíniosin alueella (nykyisin Serra da Estrela) Portugalissa on jo niistä ajoista, jolloin roomalaiset valloittivat Iberian niemimaan. Luonnonvaroiltaan köyhillä vuoristoalueilla tuottajien on aina täytynyt hyödyntää maito perusteellisesti, minkä vuoksi ei ole ihme, että hakijaryhmittymä on sama kuin Serra da Estrela -juustolla. Serra da Estrela -tuorejuuston historiasta on paljon kuvauksia. Tunnettu on myös sen perinteinen tarjontamuoto pienissä olkikoreissa, joissa oleva tuote on kääritty kaalin- tai mulperipuunlehtiin. Serra da Estrela -tuorejuuston valmistusmenetelmää pidetään tuotantoalueen kulttuuriperintönä, ja kyseisen maantieteellisen alueen asukkaat ja vakikuluttajat havaitsevat ja tunnistavat helposti tuotteen ominaisuudet.

Serra da Estrela -tuorejuuston yhdistäminen tähän sääolosuhteiltaan erikoiseen metsien ja laidunmaiden hallitsemaan alueeseen on helppoa, sillä alueella on yksi suurimmista tyypillisten paikallisten lammas- ja vuohirotujen kannoista. Tuotteen erikoislaatu johtuu luonnontekijöistä eli eläinroduista (Bordaleira Serra da Estrela ja Churra Mondegueira lampaat ja joissakin tapauksissa Serrana-rodun vuohet) sekä Portugalille tyypillisistä laitumista ja ainutlaatuisista ilmasto-olosuhteista, joiden ansiosta saadaan erityislaatuista lampaanmaitoa. Lampaanjuuston valmistuksessa käytetään kasviperäisenä juoksutteena alueelta kerättyä latva-artisokkaa (Cynara cardunculus). Tämän taidon ja osaamisen ansiosta saadaan ainutlaatuista heraa, joka vaikuttaa suuresti Serra da Estrela -tuorejuuston laatuun.

Juuston, voin ja tuorejuuston valmistus on tärkeä osa alueen ruokataloutta. Juusto on saavuttanut kansainvälistä mainetta ravintoarvonsa ja aistinvaraisten ominaisuuksiensa ansiosta, sillä alueen luonnon olosuhteissa syntyy erinomaisen laadukasta raaka-ainetta. Serra da Estrela -tuorejuuston osalta voidaan todeta, että juuston valmistuksessa syntyneen heran käyttö on taloudellisesti kannattavaa, minkä lisäksi sen ravitsemuksellinen arvo on suuri. Perinteisesti heraa on käytetty moniin tarkoituksiin. Sitä käytetään ihmisravinnoksi sellaisenaan tai tuorejuustoksi tai voiksi valmistettuna, lääkinnällisissä tarkoituksissa osana tiettyihin sairauksiin liittyvää erikoisruokavaliota taikka eläinten rehuna. (Jo vuonna 460 eKr. Hippokrates suositti suurten heramäärien nauttimista pitkinä kuureina.) Motta Prego kirjoitti vuonna 1906 voita ja juustoa käsittelevässä kirjassaan Manteigas e Queijos seuraavaa: "(...) Beirasta vietiin pääasiassa juustoa ja villaa. Kulutukseen oli oliiviöljyä ja viiniä, ja köyhät elivät sillä, mitä kotieläimistään saivat, erityisesti lasten perusravintoa olivat heraan kastetut leivänpalat (...)". Entisaikaan Serra da Estrela -juuston valmistuksessa syntynyttä olevaa heraa käytettiin alueen köyhimpien perheiden lapsilaumojen näläntorjuntaan sellaisenaan tai siihen kastetun maissi-, ruis- taikka sekaleivän kanssa, mutta nykyään tuorejuusto on korkean proteiinipitoisuutensa ja alhaisen rasvapitoisuutensa vuoksi suosittu jälkiruoka ja välipala. Sitä voidaan nauttia sellaisenaan tai sekoitettuna maitoon, kahviin, hunajaan tai kurpitsahilloon, jossa voi olla myös saksanpähkinöitä, hasselpähkinöitä tai manteleita. Serra da Estrela -tuorejuuston maine kuluttajien keskuudessa on erinomainen. Kuluttaja yhdistää missä tahansa muodossa olevan Serra da Estrela -tuorejuuston sen alkuperäalueeseen. Lopuksi voidaan todeta, että on helppo yhdistää mielessään alueen alkuperäisrotua olevat lampaat ja laitumet, jotka ovat erikoislaatuisia maaperän ja ilmaston kannalta, tuotetun maidon laatu, karjankasvattajien ja juustonvalmistajien tietotaito sekä lopputuotteen eli Serra da Estrela -tuorejuuston laatuominaisuudet.

4.7 Valvontaelin Nimi: Beira Tradição - Certificação de Produtos da Beira, LDA

Osoite: Urbanização Auto Mecânica, n.o 8, r/c, P-6000 Castelo Branco

Puhelin (351) 272 32 98 43

Faksi (351) 272 32 98 43

4.8 Merkintä: Pakolliset maininnat: Requeijão Serra da Estrela - Denominação de Origem, ainesosaluettelo, vähimmäissäilymisaika, nettopaino, tuottajan nimi ja osoite, erän tunnus, säilytyslämpötila, laatumerkintä ja sarjanumeroitu varmennusmerkki, jossa mainitaan myös tuotteen nimi ja varmennuslaitoksen nimi.

4.9 Kansalliset vaatimukset: -

EY N:o: PO/00235/16.5.2002.

Täydellisen asiakirjan vastaanottopäivä: 22. tammikuuta 2004.